b'\n_START_ARTICLE_\nUciderea pruncilor\n_START_SECTION_\nPovestirea biblic\xc4\x83\n_START_PARAGRAPH_\n\xc3\x8en relatarea lui Matei, magii din r\xc4\x83s\xc4\x83rit merg \xc3\xaen Iudeea \xc3\xaen c\xc4\x83utarea nou-n\xc4\x83scutului rege al evreilor, deoarece i-au  \xe2\x80\x9ev\xc4\x83zut steaua \xc3\xaen R\xc4\x83s\xc4\x83rit\xe2\x80\x9d. Regele Irod cel Mare \xc3\xaei \xc3\xaendreapt\xc4\x83 c\xc4\x83tre Betleem \xc8\x99i le cere s\xc4\x83-l anun\xc8\x9be dup\xc4\x83 ce-l g\xc4\x83sesc cine este acest rege \xc8\x99i cum s\xc4\x83-l g\xc4\x83seasc\xc4\x83 \xc8\x99i el. Ei \xc3\xael g\xc4\x83sesc pe Isus \xc8\x99i \xc3\xael ador\xc4\x83, dar un \xc3\xaenger le spune s\xc4\x83 nu-i dea de \xc8\x99tire lui Irod, iar ei se \xc3\xaentorc la casele lor pe alt drum._NEWLINE_Masacrul pruncilor este de la Matei 2:16 la 2:18, de\xc8\x99i versetele dinaintea acestora l\xc4\x83muresc contextul:_NEWLINE_Dup\xc4\x83 ce au plecat ei, un \xc3\xaenger al Domnului i s-a ar\xc4\x83tat \xc3\xaen vis lui Iosif \xc8\x99i i-a zis: \xe2\x80\x9eScoal\xc4\x83-te, ia Copilul \xc8\x99i pe mama Lui \xc8\x99i fugi \xc3\xaen Egipt! S\xc4\x83 r\xc4\x83m\xc3\xa2i acolo p\xc3\xa2n\xc4\x83 c\xc3\xa2nd \xc3\xae\xc8\x9bi voi spune eu, c\xc4\x83ci Irod va c\xc4\x83uta Copilul ca s\xc4\x83-L omoare!\xe2\x80\x9c Iosif s-a sculat, a luat Copilul \xc8\x99i pe mama Lui \xc8\x99i a plecat \xc3\xaen timpul nop\xc8\x9bii \xc3\xaen Egipt, unde a r\xc4\x83mas p\xc3\xa2n\xc4\x83 la moartea lui Irod, ca s\xc4\x83 se \xc3\xaemplineasc\xc4\x83 ceea ce a spus Domnul prin profetul care zice: \xe2\x80\x9eL-am chemat pe Fiul Meu din Egipt\xe2\x80\x9c. Irod s-a \xc3\xaenfuriat foarte tare c\xc3\xa2nd a v\xc4\x83zut c\xc4\x83 a fost \xc3\xaen\xc8\x99elat de magi \xc8\x99i a trimis s\xc4\x83 fie uci\xc8\x99i to\xc8\x9bi b\xc4\x83ie\xc8\x9bii care erau \xc3\xaen Betleem \xc8\x99i \xc3\xaen toate \xc3\xaemprejurimile lui, de la v\xc3\xa2rsta de doi ani \xc3\xaen jos, potrivit cu perioada pe care o aflase de la magi. Atunci s-a \xc3\xaemplinit ceea ce a fost spus prin profetul Ieremia, care zice: \xe2\x80\x9eUn \xc8\x9bip\xc4\x83t a fost auzit \xc3\xaen Rama, pl\xc3\xa2nset \xc8\x99i bocet mult: Rahela \xc3\xae\xc8\x99i pl\xc3\xa2nge copiii \xc8\x99i nu vrea s\xc4\x83 fie m\xc3\xa2ng\xc3\xa2iat\xc4\x83, c\xc4\x83ci ei nu mai sunt\xe2\x80\x9c.\n_START_SECTION_\nIstoricitate\n_START_PARAGRAPH_\nMasacrul este relatat doar \xc3\xaen Evanghelia dup\xc4\x83 Matei (2:16) iar scrierile cre\xc8\x99tine ulterioare sunt probabil bazate pe aceast\xc4\x83 evanghelie. Istoricul evreo-roman Iosephus Flavius nu \xc3\xael men\xc8\x9bioneaz\xc4\x83 \xc3\xaen istoria sa Antichit\xc4\x83\xc8\x9bi Iudaice (c. 94 AD), care relateaz\xc4\x83 multe din mi\xc8\x99eliile lui Irod, inclusiv faptul c\xc4\x83 \xc8\x99i-a omor\xc3\xa2t cei trei fii ai s\xc4\x83i, soacra sa (Antiquities 15:247\xe2\x80\x93251; LCL 8:117\xe2\x80\x93119) \xc8\x99i a doua sa so\xc8\x9bie (Antiquities 15:222\xe2\x80\x93236; LCL 8:107\xe2\x80\x93113)._NEWLINE_Printre istoricii care se \xc3\xaendoiesc de istoricitatea masacrului, Geza Vermes \xc8\x99i E. P. Sanders privesc povestirea drept parte din hagiografie creativ\xc4\x83. Unii cercet\xc4\x83tori argumenteaz\xc4\x83 c\xc4\x83 povestirea este un mecanism narativ apologetic sau o \xc3\xaendeplinire artificial\xc4\x83 a profe\xc8\x9biei, \xc3\xaen timp ce al\xc8\x9bii indic\xc4\x83 t\xc4\x83cerea lui Iosephus, care a redat mai multe exemple de folosire a violen\xc8\x9bei de c\xc4\x83tre Irod \xc3\xaen scopul de a-\xc8\x99i ap\xc4\x83ra puterea, incluz\xc3\xa2nd uciderea propriilor s\xc4\x83i fii. Robert Eisenman argumenteaz\xc4\x83 c\xc4\x83 povestirea ar proveni din omorul comis de Irod asupra propriilor s\xc4\x83i fii, un act care a avut un impact puternic la vremea respectiv\xc4\x83. David Hill recunoa\xc8\x99te c\xc4\x83 episodul \xe2\x80\x9enu con\xc8\x9bine nimic din ce ar fi imposibil din punct de vedere istoric\xe2\x80\x9d, dar adaug\xc4\x83 c\xc4\x83 \xe2\x80\x9epreocuparea real\xc4\x83 [a lui Matei] este... privitoare la reflec\xc8\x9bia teologic\xc4\x83 asupra temei \xc3\xaendeplinirii [Vechiului Testament]\xe2\x80\x9d. Stephen Harris \xc8\x99i Raymond Brown sus\xc8\x9bin \xc3\xaen mod similar c\xc4\x83 scopul lui Matei este s\xc4\x83-l prezinte pe Isus drept Mesia, iar uciderea pruncilor drept \xc3\xaendeplinire a pasajelor din Osea (care se referea la Exod) \xc8\x99i din Ieremia (care se referea la exilul babilonian). Brown consider\xc4\x83 de asemenea c\xc4\x83 povestirea este mulat\xc4\x83 pe relatarea na\xc8\x99terii lui Moise din Cartea Exodului \xc8\x99i pe uciderea primilor n\xc4\x83scu\xc8\x9bi de c\xc4\x83tre Faraon._NEWLINE_Brown \xc8\x99i al\xc8\x9bii argumenteaz\xc4\x83 c\xc4\x83, baz\xc3\xa2ndu-ne pe popula\xc8\x9bia estimat\xc4\x83 a Betleemului din acea vreme, estimat\xc4\x83 la circa 1000 de locuitori, num\xc4\x83rul maxim de prunci omor\xc3\xa2\xc8\x9bi ar fi fost \xc3\xaen jur de dou\xc4\x83zeci, iar R. T. France, cu privire la lipsa evenimentului din Antichit\xc4\x83\xc8\x9bi Iudaice, argumenteaz\xc4\x83 c\xc4\x83 \xe2\x80\x9eomorul c\xc3\xa2torva prunci dintr-un mic sat nu se compar\xc4\x83 cu asasinatele spectaculare relatate de Iosephus\xe2\x80\x9d.\n_START_SECTION_\nScrieri ulterioare\n_START_PARAGRAPH_\nPrima apari\xc8\x9bie a povestirii \xc3\xaen alt\xc4\x83 surs\xc4\x83 dec\xc3\xa2t Evanghelia dup\xc4\x83 Matei este \xc3\xaen Protoevanghelia lui Iacob (apocrif din c.150 AD), care elimin\xc4\x83 fuga \xc3\xaen Egipt \xc8\x99i schimb\xc4\x83 accentul povestirii asupra copil\xc4\x83riei lui Ioan Botez\xc4\x83torul:_NEWLINE_\xe2\x80\x9e\xc8\x98i c\xc3\xa2nd Irod a aflat c\xc4\x83 a fost p\xc4\x83c\xc4\x83lit de Magi, furios a trimis uciga\xc8\x99i, spun\xc3\xa2ndu-le: Ucide\xc8\x9bi copiii sub doi ani. Iar Maria, auzind c\xc4\x83 sunt omor\xc3\xa2\xc8\x9bi copiii, i s-a f\xc4\x83cut fric\xc4\x83 \xc8\x99i a luat copilul \xc8\x99i l-a \xc3\xaenf\xc4\x83\xc8\x99at \xc8\x99i pus \xc3\xaen grajdul vacilor. Iar Elisabeta, auzind c\xc4\x83 ei \xc3\xael caut\xc4\x83 pe Ioan l-a luat \xc8\x99i s-a suit pe dealuri \xc8\x99i se uita cum s\xc4\x83-l ascund\xc4\x83. Dar nu era loc de ascuns. Iar Elisabeta, suspin\xc3\xa2nd cu voce tare, zise: O, munte al lui Dumnezeu, prime\xc8\x99te-i pe mam\xc4\x83 \xc8\x99i copil. Imediat muntele s-a despicat \xc8\x99i a primit-o. O lumin\xc4\x83 i-a luminat, c\xc4\x83ci un \xc3\xaenger al Domnului era cu ei, p\xc4\x83zindu-i.\xe2\x80\x9d_NEWLINE_Prima men\xc8\x9biune necre\xc8\x99tin\xc4\x83 referitoare la masacru a fost scris\xc4\x83 peste patru secole de c\xc4\x83tre Macrobius (c. 395\xe2\x80\x93423), care scria \xc3\xaen a sa Saturnalia:_NEWLINE_\xe2\x80\x9eC\xc3\xa2nd el [\xc3\xaemp\xc4\x83ratul Augustus] a auzit c\xc4\x83 printre b\xc4\x83ie\xc8\x9bii sub doi ani, a c\xc4\x83ror ucidere fusese ordonat\xc4\x83 de Irod, regele evreilor, a fost omor\xc3\xa2t propriul lui fiu, a afirmat: Este mai bine s\xc4\x83 fii porcul lui Irod dec\xc3\xa2t fiul s\xc4\x83u.\xe2\x80\x9d_NEWLINE_Povestea a c\xc4\x83p\xc4\x83tat un loc important \xc3\xaen tradi\xc8\x9bia cre\xc8\x99tin\xc4\x83 ulterioar\xc4\x83; liturghia bizantin\xc4\x83 estima la 14 000 num\xc4\x83rul de Sfin\xc8\x9bi Prunci \xc3\xaen timp ce o list\xc4\x83 timpurie sirian\xc4\x83 de sfin\xc8\x9bi scria c\xc4\x83 num\xc4\x83rul lor a fost 64 000. Sursele copte au ridicat num\xc4\x83rul acestora la 144 000 \xc8\x99i au plasat evenimentul pe 29 decembrie. Consider\xc3\xa2nd relatarea \xc3\xaen mod literal \xc8\x99i judec\xc3\xa2nd dup\xc4\x83 popula\xc8\x9bia estimat\xc4\x83 a Betleemului, Enciclopedia catolic\xc4\x83 (1907\xe2\x80\x9312) sugera mai sobru c\xc4\x83 aceste numere fuseser\xc4\x83 umflate \xc8\x99i c\xc4\x83 probabil fuseser\xc4\x83 omor\xc3\xa2\xc8\x9bi \xc3\xaen ora\xc8\x99 doar de la \xc8\x99ase la dou\xc4\x83zeci de copii, plus \xc3\xaen jur de o duzin\xc4\x83 \xc3\xaen \xc3\xaemprejurimi.'